Ricky Ricardo Cawor bobol gawang Aceh di final sepak bola putra PON XX Papua, Kamis (14/10/2021)\nACEHTREND.COM, Jayapura– Bah pih talô lawan Papua 2-0 nibak babak final sipak bhan agam PON XX, tim Aceh yang dikeumudoe uleh Fakhri Husaini, teutap juara II. Aneuk muda Aceh meureumpök meudali pirak.\nWate takalön cara di meu-‘en bohla di Stadion Mandala, Jayapura, Hameh (14/10/2021) awak Aceh rap sama lagè watè dipeutalô Jawa Timu lam padim uroe u likôt. Cara dimeu-‘en dingui akai Timnas Itali awai, nakeuh ba jambô jaga, duk bak lampôh droe.\nTeuma, di awak Papua, lage biasa, di meu-‘en bohla lage Timnas Brazil. Meukachuk dibalap. Tip-tip saat teuka rap gawang Aceh. Bah pih meunan, adak hayeu that aneuk muda Papua yang dipeurunoe uleh Eduard Ivak Dalam, awak nyan cuma leupah dipeulôp dua neuk lam gôn Aceh.\nDari gamba udép yang deuh takalön sama-sama dibak layeu hapé maséng-maséng, gôn Aceh phôn beukah meuseubab bohla keunöng jaroe beck Aceh lam kotak pinalti. Wasit yang dikalön peukara nyan, sigra diyup prip sira dipeutunyok u arah tim Aceh.\nEduard Ivak Dalam dipeutunyok Ricky Ricardo Cawor seubagoe tukang sipak bhan u gôn Aceh. Si Khairil Zul Azhar salah baca bola. Dijih digrôp blah uneuen, padahai si Ricky disipak bohla blah wi. Blup dilôp. Meujungkat digrôp-grôp awak Papua. Seunang that até awak nyan dikalön piasan lam blang bohla.\nWate keujadian pinalti, final nyan barô dimeu-‘en peut meunet, adak leubèh kureung, hana that jiôh.\nKa talô sineuk, tim Aceh teutap dimeun-‘en lage biasa. Awak nyoe hana rhôt mental jih. Teutap dikilik bohla, dibagi, disipak lage biasa. Teuma, adak pih meunan, aneuk mit geutanyo hana leupah diphok pertahanan Papua yang cukop brat köng.\nTeungöh lalè-lalè puplung bola, blub! Gon Aceh beukah lom nibak meunet 22. Si Ricky disipak bohla dari lua kotak pinalti. Meuleumpah teuga sigam nyan disipak bohla, sampoe kiper Aceh h’an keumah didrop bohla nyan.\nLheuh dua neuk nyan, nibak babak phôn, na peuluweung dua neuk teuk beukah gon Aceh. Tapi awak Papua hana raseuki. Tim Aceh, teutap lage biasa, jai dimeu-‘en lam kawasand roe jih, hana leupah jak peukaru Papua lam kawasan awak nyan. Bohla final nyan lagè maté siblah lapangan. Awak tanyoe teutap diba jambo jaga keunan.\nLam babak phôn, hana meusigo pih bohla yang disipak le awak Aceh, bahaya bagi Papua.\nLheuh babak phôn, Papua hana leupah le diphok gôn Aceh. Bah pih meunan, peuluweung jai that. Teuma awak nyan hana raseuki lom.\nAceh yang makén meuteugon, nibak meunet keu 64 gadöh ngön sidroe. Muharrir dijôk kartu kunèng keudua uleh wasit kareuna langgéh awak Papua.\nTinggai 10 droe lam lapangan, tim Aceh makén hana daya. Awak nyoe hana piléhan seulaén jaga pông, nak bek diserbu lé Papua.\nBah pih hana meutamah gôn, awak Papua memang hayeu. Bakat alam, po rumoh, jumeulah ureung nonton, seureuta skill yang dipeuruno uleh Eduard, memang di ateuh tim Aceh.\nDeungön hase nyan, tim sipak bhan agam Aceh meurumpök juara II. Awak tanyoe lage lam final PON XIII di Jakarta nibak thon 1993, Cuma puwoe pirak. Meueh teutap keu Papua.\nTags: acehFinal Sepak bolaPapua JuaraPON XX